ועדת העלייה, הקליטה והתפוצות, כנסת 16, פרוטוקול מספר 227, 2005-04-11 11:30

קולט אביטל: בוקר טוב.

קולט אביטל: אני מתכבדת לפתוח את ישיבת ועדת העלייה הקליטה והתפוצות ואנחנו רוצים להתקדם.

קולט אביטל: קיימנו לפני הפגרה ישיבה בנושא ציון 60 שנה לניצחון על הנאצים.

קולט אביטל: שמענו אז סקירות של גופים שונים וההכנות שלהם לאירועי שנת השישים.

קולט אביטל: היינו אז תלויים בהחלטת הממשלה אם וכמה כסף הממשלה תקצה לזה.

קולט אביטל: ממה שקיבלתי כמידע אנחנו יכולים היום להיות קצת יותר שקטים ולשמוע את הבשורה שהממשלה הקצתה לכל האירועים יחד 10 מליון שקלים ואנחנו עוד מעט נקבל גם את הפירוט.

מרינה סולודקין: יש במשרד הקליטה 2 מליון שקלים נוספים, אחרי שהם יעברו.

קולט אביטל: אם הם יעברו,

יגאל יאסינוב: הם יעברו.

יגאל יאסינוב: השבוע הם בוועדת כספים.

יגאל יאסינוב: ההסכם עם המדינה נחתם והסעיפים כבר הוגדרו.

קולט אביטל: בואו קודם כל נבנה על מה שהוחלט, ועל מה שיש.

קולט אביטל: בואו נבדוק את ה 10 מליון האלה ואיך הם יוקצו ולאיזה מטרות הם יוקצו, ובואו נראה כיוון שהדאגה שלנו הייתה לאירועים שתכננו ביד ושם ולאירוע שתוכנן בלטרון.

קולט אביטל: בואו קודם כל נטפל בשני הדברים האלה.

קולט אביטל: אני מברכת על זה שיש אפשרות לפחות על הנייר, חתומה, שעוד 2 מליון יועברו על ידי משרד הקליטה, זאת אומרת שיהיה תקציב של 12 מליון, על כך שמעתי רק הרגע.

קולט אביטל: כרגע אין לנו אותם עדיין ואנחנו רוצים לקוות שוועדת הכספים לא תעכב את זה ושהממשלה לא תעכב את זה.

קולט אביטל: בואו קודם כל נדבר על מה שיש בטוח, ואולי, לפני שנתחיל בדיון אני רוצה לברך את חברתנו חברת הכנסת מרינה סולודקין שבינתיים התמנתה סגנית שר והיום משתתפת פה בישיבה הזאת גם כסגנית שרת הקליטה וגם בתוקף העובדה שהיא מטעם הוועדה הזאת הייתה אחראית לריכוז כל הנושא ופה זהו צרוף מקרים טוב ומצוין כיוון שהיא עכשיו תוכל, אני מקווה, להתייחס לסכומים שהממשלה תקצה.

קולט אביטל: אני קיבלתי איזשהו דיווח ויש לי פה את החלטת הממשלה.

קולט אביטל: אני לא יודעת אם עדיין יש אפשרות לערער, אני יודעת שהוקצו סכומים כמו 2 מליון להנפקת מדליה ובול והשאלה אם באמת צריך סכומים כאלה כאשר אולי, יש צרכים יותר דחופים.

קולט אביטל: בבקשה מרינה.

מרינה סולודקין: אני חושבת שזה טוב יותר בגלל שסכום של 10 מליון זה במשרד של שר התפוצות שנשמע ממנו אחר כך כי המשרד שלנו רק בתפקיד מסייע.

מרינה סולודקין: לצערי הרב אנחנו לא בתפקיד המוביל שיכולנו להיות.

מרינה סולודקין: בגלל זה אנחנו צריכים לשמוע את משרד התפוצות בירושלים ואחר כך אני אגיד מה מתוכנן במשרדנו ואיזה תוכניות יש לנו בקשר ל 2 המיליון הנוספים שאוטוטו צריכים להגיע למשרד.

קולט אביטל: אוקי.

קולט אביטל: נציג השר שרנסקי בבקשה.

קולט אביטל: יש לפני את החלטת הממשלה אבל אני מציעה שאולי אתה תפרט בפני כל הנוכחים את תוכנה.

דוד שכטר: בראשית דברי אני רוצה לברך את הגברת סולודקין על המינוי ואני רוצה לאחל לך הצלחה מכל הלב ושתהיה עבודה פוריה.

דוד שכטר: לגבי האירועים.

דוד שכטר: אנחנו קיבלנו 10 מליון שקלים לפי התוכנית הכלכלית חברתית.

דוד שכטר: אנחנו מארגנים אירוע רב משתתפים בלטרון אליו יגיעו אנשים מכל הארץ.

דוד שכטר: אנחנו מתכוונים להביא לאמפיתיאטרון בלטרון כ 8000 וטרנים,

קולט אביטל: אתם מסיעים אותם?

אריה קורת: המשרד לקח על עצמו לגייס,

קולט אביטל: אריה, בוא נקשיב לו קודם.

קולט אביטל: תגיד בבקשה איך אתם משתמשים בכסף.

דוד שכטר: אנחנו זה לא רק המשרד שלנו.

דוד שכטר: אנחנו בעצם מתאמים את הפעולות בין כל המשרדים.

קולט אביטל: תגיד לי בבקשה.

קולט אביטל: קיבלתם 10 מיליון.

קולט אביטל: אולי נלך בצורה מסודרת ותגיד לנו על מה יוצאו 10 מיליון?

דוד שכטר: אז לאירוע האומנותי בלטרון יוצאו מליון ו 750 אלף שקלים.

דוד שכטר: לאירועים ברשויות מקומיות, 3 מיליון ו 750 אלף שקלים.

דוד שכטר: הנפקת מדליות, כ 2 מליון שקלים.

קולט אביטל: יפה.

קולט אביטל: אפשר לבקש ממך פה הבהרה.

קולט אביטל: 2 מיליון שקל הנפקת מדליות, בבקשה תאמר לי, מה זה השני מיליון האלה.

קולט אביטל: אתם מחזירים לאירגונים שהוציאו מדליות?

קולט אביטל: אתם נותנים את הכסף לחברה הממשלתית למדליות שהיא חברה מסחרית, למה הולך כל כך הרבה כסף, 2 מיליון, לסעיף הזה?

דוד שכטר: אם קבענו בהתחלה שפשוט נחזיר לאירגון הווטרנים ונכי המלחמה את הכסף שהם השקיעו בהנפקת מדליה משלהם, אבל מסתבר שזה פשוט בלתי אפשרי כי הם עשו את זה דרך חברה פרטית ואנחנו כמשרד ממשלתי פשוט איננו יכולים.

קולט אביטל: אז מה אתם הולכים לעשות עם 2 מיליון, לבזבז אותם על מדליה אחרת.

דוד שכטר: כן, אנחנו נוציא מדליה אחרת.

קולט אביטל: שני מליון שקל?

קולט אביטל: אחרי שכבר עשו מדליה?

קולט אביטל: אבל החברה הממשלתית למדליות, פה נאמר לנו פעם שעברה, בפורום הזה, ראשית, שיש מדליה שכבר הונפקה ודבר שני, שהחברה הממשלתית למדליות היא חברה מסחרית שמנפיקה מדליות ומוכרת אותן.

קולט אביטל: וכשאני רוצה מדליה אני קונה בכספי הטוב והיפה בחברה הממשלתית.

קולט אביטל: למה הממשלה צריכה לתת לה 2 מיליון?

יורי שטרן: יתרה מכך.

יורי שטרן: המדפיס שהדפיס את המדליות של ארגוני מלחמת העולם והנכים הוא צ'כובוי, וזהו אותו אחד שמדפיס עבור החברה הממשלתית למדליות.

יורי שטרן: הרי לחברה הממשלתית למדליות אין מפעלים משלה.

קולט אביטל: אז למה לבזבז 2 מליון?

קולט אביטל: זה 2 מליון, זה לא מעט.

שאול דלאל: שמי שאול דלאל ואני ממשרד הביטחון.

שאול דלאל: מניסיוני, כרגע לתת לחברה חדשה לייצר מדליה, רק הגלופה תיקח לפחות חודש עד שייצרו אותה.

שאול דלאל: יש כבר גלופה, צ'כובוי הוא ספק מוכר,שמספק למשרדי ממשלה מדליות בנושאים נוספים ומוצרים נוספים.

שאול דלאל: אני חושב שזו תהיה טעות לעצב מדליה מחדש, להתחיל להכין אותה, להכין בד, סרט, לא נגיע ל 9 במאי בזמן.

קולט אביטל: אנחנו מסכימים אתך לגמרי.

דוד שכטר: אנחנו לא יכולים כפי שהוסבר לנו לעבוד עם צ'כובוי כי זו חברה פרטית והחברה הממשלתית למדליות כבר עשו מכרז.

קולט אביטל: אוקי, הבנו אותך אבל אנחנו מתנגדים לזה כפי שאנחנו יכולים להתנגד כוועדה בכנסת לעצם העובדה שאחרי שכבר הונפקה מדליה והיא קיימת, ללכת להוציא עוד 2 מיליון על מדליה נוספת.

יורי שטרן: חוץ מזה זה גם הזמן.

יורי שטרן: אם ממשלת ישראל הייתה מזדרזת לתת את התקציב הזה לפני כמה חודשים, לכן הפתרון הוא

קולט אביטל: הפתרון הוא שתהיינה לנו המלצות והוועדה שלנו תקבל החלטות.

יורי שטרן: כן, אבל הם יכולים לא דרך החברות, אלא הם יכולים לתקצב את הגוף הציבורי המייצג והגוף הוא זה שבסך הכל מוצא את הכסף לספק זה או אחר.

קולט אביטל: ואם הווטרנים כבר הוציאו את הכסף אז למה לא להחזיר להם?

דוד שכטר: זו הייתה הכוונה המקורית שלנו, פשוט להחזיר להם את הכסף שהם הוציאו, אבל הוסבר לנו שזה בלתי אפשרי.

קולט אביטל: אז הסעיף הזה הוא כרגע, אם אני מבינה אותך, לפחות בסימן שאלה, 2 המיליון, או שהחלטתם לתת אותו לחברה למדליות?

קולט אביטל: החלטתם או לא?

דוד שכטר: כן, החלטנו.

קולט אביטל: החלטה לא טובה.

קולט אביטל: אני מבינה שיש גם החלטת ממשלה לתת מיליון וחצי לבול שאף אחד פה לא רצה לקבל אותו.

קולט אביטל: דוד שכטר: זה לא רק בול, זו גם גלויה.

יורי שטרן: אבל באותו עיצוב,

דוד שכטר: נעשה בול עם מעטפת כשבגלויה יהיו סימנים,

יורי שטרן: הבול שראינו היה בול שאין בו שום סימן.

יורי שטרן: אנחנו רצינו בול שיתן תמונות של חיילים יהודים או של כל הצבאות.

קולט אביטל: הצרה היא יורי, שגם זה מאוחר.

קולט אביטל: מהישיבה הקודמת ועד היום אפשר היה לעשות משהו .

קולט אביטל: הבול הזה לא מתקבל על דעתנו.

קולט אביטל: אתם מבינים, הממשלה משלמת לממשלה.

מרינה סולודקין: הגלויה היא ניסיון לתקן את מה שעשו בבולים.

קולט אביטל: אנחנו לא ישבנו בישיבת ממשלה, והתקבלה החלטת ממשלה.

קולט אביטל: עכשיו, נראה לנו, אנחנו כחברי כנסת, ואני מניחה שחלק מהאנשים פה סבורים גם הם שמיליון 750 אלף ללטרון, לעומת 2 מיליון למדליה נוספת, זה לא הגיוני.

קולט אביטל: מיליון וחצי על בול שאף אחד לא כל כך בעדו.

קולט אביטל: בסך הכל כולנו שמחים על כך שיש 10 מיליון אבל היינו רוצים לראות שהכסף הזה, במקום שיעבור מיד אחת של הממשלה ליד השנייה של הממשלה, מהממשלה לחברה למדליות או מהממשלה לרשות הבולים, שזה יינתן לאירועים, שאנשים שבאמת עשו את העבודה יקבלו את המימון לזה.

דוד שכטר: הקצבנו כמעט 4 מליון שקלים לאירועים עבור הקוממיות.

דוד שכטר: זה יהיה ב 70 ערים.

קולט אביטל: אני מבינה שיש גם מיליון בשביל המצעד בירושלים.

יורי שטרן: אומר לי צבי קן-תור, וזה כנראה נכון, הרי אנחנו ראינו את הגלויה.

יורי שטרן: השירות הבולאי עשה את עבודתו לפני כן, ללא קשר לתקציב הזה, כחלק מתוכנית העבודה השיגרתית של השירות.

יורי שטרן: הרי כל שנה הוא עושה את זה.

יורי שטרן: לכן אני חושב שאם יש כסף לבול, אז אנחנו צריכים תמורת הכסף הזה לקבל בול אחר, שגם הוא ל 60 שנה ולא נורא שיהיו 2 בולים, אבל שהבול הזה באמת יציין את מה שאנחנו רוצים.

יורי שטרן: בול אחד כבר מתוכנן אותו ראינו ולא אהבנו, אבל הוא כבר תוכנן כאשר לא היה תקציב מיוחד לזה.

יורי שטרן: למה עכשיו בדיעבד, לתת לשירות הבולאי כסף שתמורת הכסף שהוצא פה, הם יעשו בול שיהיה לפי טעמנו.

יורי שטרן: לעומת הנושא של מדליה ששם מדובר באנשים חיים שצריכים לקבל במועד את המדליה הזאת, בול, אם הוא ייצא בעוד כמה חודשים זה עדיין טוב, זה עדיין אותה שנה, שנת הניצחון וזה בסדר.

קולט אביטל: תודה, מר כהן בבקשה.

אברהם כהן: שמי אברהם כהן ואני יושב ראש ארגון נכי המלחמה בנאצים.

אברהם כהן: אנחנו חיכינו כהרגלנו מדי שנה, וכבר מתחילת השנה אנחנו מתכוננים לחגיגת יום הניצחון על גרמניה.

אברהם כהן: ראינו שבממשלה משהו לא הולך כפי שצריך, למרות כל ההבטחות וכל הבלבולים וכל המטפלים.

אברהם כהן: אז אנחנו החלטנו שזה חג חשוב בשבילנו וביחד עם ארגון הווטרנים החלטנו שננפיק מדליה מכובדת.

אברהם כהן: הכנו את זה.

אברהם כהן: באנו לשר הביטחון אמרנו לו, אדוני הנכבד, אנחנו יודעים שכסף אין אבל המדליה היא צורך נפשי בשבילנו, אנה תן לנו את החסות, אנחנו לא מבקשים כסף, המדליה בשבילנו היא דבר קדוש.

אברהם כהן: אנחנו נממן את זה מכיסנו ומכספנו הדלים.

אברהם כהן: לכן שר הביטחון הסכים.

קולט אביטל: כמה הוצאתם עד עכשיו מר כהן?

אברהם כהן: אנחנו הוצאנו עד עכשיו 11 אלף מדליות, שזה בערך 250,000 שקלים.

אברהם כהן: ואם נוסיף לזה עוד 30,000 מדליות, זה עדיין לא יגיע למיליון.

קולט אביטל: יש פה דבר מוזר.

אברהם כהן: זו לא רק בעיה של מדליה נוספת.

אברהם כהן: שר הביטחון הסכים, נתן חסות ואנחנו הדפסנו והוצאנו את המדליה והתעודות הן בחתימת שר הביטחון.

אברהם כהן: תתארו לעצמכם מה יהיה המצב עכשיו?

אברהם כהן: אנחנו נוציא ברחוב מדליה מתחרה שתגיד, רבותי יש עוד מדליה, מדליה ממשלתית שמישהו הוציא, הנה תעודה חתומה.

יורי שטרן: וזה יבוא עם תעודה של שר הביטחון?

אברהם כהן: לכן אנחנו אמרנו, רבותי, ישנו צ'כובוי שעשה את המדליה.

אברהם כהן: הכל מוכן, עוד שבועיים יש מדליות נוספות ואז מחליט מישהו ללכת לחברה הממשלתית למדליות שמזמינה את המדליות אצל צ'כובוי ואצל אחרים.

אברהם כהן: יש בעיה של תחרות, וזה יעלה פי שלוש.

אברהם כהן: אני אומר דבר אחד מעניין, לפני יומיים לא היה כסף, אתמול היה כסף.

אברהם כהן: אני מדבר כי זה כואב לי.

אברהם כהן: החבר'ה שלנו מדברים מתוך עוני.

אברהם כהן: אנחנו דאגנו איזו בושה וחרפה.

אברהם כהן: אתמול שלחתי מכתב לשרנסקי, אני אסביר את העניין.

אברהם כהן: אין כל מניעה לעשות את הדבר בכבוד ושהמדליה הזו תעבור דרך החברה הממשלתית או בלי החברה הממשלתית, להמשיך ולהוציא את אותה מדליה.

קולט אביטל: מר כהן, תודה.

קולט אביטל: בניגוד למה שאני עושה בדרך כלל אני רוצה להגיד שכל מילה שאברהם כהן אמר היא בסלע.

קולט אביטל: זאת מדליה מאוד יפה, נעביר אותה, היא עלתה הרבה פחות.

קולט אביטל: היא כבר הונפקה.

קולט אביטל: אם אנחנו כממשלה רוצים היום לזרוק כסף דרך החלון, אז ננפיק עוד מדליה ועוד בול ונבזבז עוד כספי ציבור.

קולט אביטל: אבל יש פה מדליה, היא קיימת, היא טובה.

קולט אביטל: אני חושבת שאפשר להתגבר על הבעיה המינהלית ולמצוא את הדרך.

קולט אביטל: מה עוד שזה עבר דרך משרד הביטחון, שיש עם זה תעודה, אין יותר מכובד מזה.

קולט אביטל: אני רוצה להעביר את המדליה, זו מדליה מאוד מכובדת, מאוד יפה.

קולט אביטל: מר כהן תבורכו על מה שעשיתם.

קולט אביטל: חברת הכנסת סגנית השרה, מרינה בבקשה.

מרינה סולודקין: נכנסתי לפני שבוע למשרד הקליטה ומייד, ביחד עם סגל של משרד הקליטה ובכירים, התחלתי לברר במה אנחנו מוכנים לחגיגות 60 שנה לניצחון על גרמניה הנאצית ובמה איננו מוכנים.

מרינה סולודקין: אני רוצה לומר לכם ממה שבררתי, שלפני שנה במשרד הקליטה, כל עניין החגיגות היה נדון ולצערי הרב משרד הקליטה רק מסייע בחגיגות הניצחון ואינו מוביל.

מרינה סולודקין: הרעיון הזה לא היה מקובל עלי אבל לפי הקונספט שאנחנו רק מסייעים אז משרד הקליטה נותן 10 אוטובוסים לאירוע ביד ושם, 50 אוטובוסים בלטרון.

קולט אביטל: אני יכולה לבקש, כיוון שיהיה גם טקס בכנסת, יש אוטובוסים גם לכנסת?

אריה קורת: נוסיף אוטובוסים גם לכנסת.

מרינה סולודקין: יושב כאן אריה קורת, יושב ראש אגף במשרד הקליטה שהוא אחראי על הנושאים האלה.

אריה קורת: הוספנו עוד 4 אוטובוסים לכנסת.

מרינה סולודקין: ישנן חגיגות בתיאטרון, זה הצגות של אידיש שפיל באידיש, עם תרגום לשפה הרוסית בשלושה ערים.

מרינה סולודקין: חיפה, באר שבע ותל אביב.

מרינה סולודקין: המשרד גם העביר כסף לרשויות וכל הסכום שהמשרד תכנן, לפני שחבר הכנסת יאסינוב דאג על ההסכמים הקואליציונים,

קולט אביטל: זה הכסף שמוקצה על ידי הממשלה?

מרינה סולודקין: לא, זה כסף נפרד שאינו קשור בכלל.

קולט אביטל: אז העיריות מקבלות יותר בעצם.

מיכאל גילקר: לא כתוספת.

מיכאל גילקר: במקום התוכניות השגרתיות הרגילות.

מיכאל גילקר: מבטלים את זה ומקבלים את זה.

מיכאל גילקר: אבל התקציב הזה ממשרדו של השר שרנסקי זה בנוסף.

מרינה סולודקין: מה שאני אומרת הוא שכל הסכום היה מתוכנן בשווי של מיליון וחצי, זה היה המבנה.

מרינה סולודקין: בעזרת השינוי המשרד צריך לקבל כי היה תהליך במשרד האוצר והשבוע תהיה העברת כסף דרך וועדת הכספים למשרד.

מרינה סולודקין: זה שני מיליון ובמשרד מתוכנן, בגלל שיש זעקה מהשטח, שהדבר החשוב ביותר, חוץ מאירועים כלל ארציים, חשוב שיהיו אירועים ברשויות.

מרינה סולודקין: עוד מיליון לרשויות ומיליון לאירועים מרכזיים.

מרינה סולודקין: אם אריה יוכל לפרט את מה שנעשה עם הכסף הנוסף אני אודה לו.

מרינה סולודקין: מה שאני אומרת, חשוב מאוד, הרשויות הן כל הערים בהן יש ריכוז של עולים.

מרינה סולודקין: דבר נוסף, לא חשבתי שזה מספיק.

מרינה סולודקין: חשבתי בגלל שאני קצת מכירה את המנטליות של הווטרנים של מלחמת העולם השנייה, ומה שנהוג במקרים האלה.

מרינה סולודקין: הבאתי נושא לדיון במשרד, חשבתי על מתנות שזה שעון עם

קולט אביטל: מתנות למי?

מרינה סולודקין: לווטרנים.

קולט אביטל: לכל הווטרנים?

מרינה סולודקין: כן.

מרינה סולודקין: חשבתי על שעון יד.

מרינה סולודקין: לצערי הרב קיבלתי תשובה שלילית, למה?

מרינה סולודקין: כי אני נכנסתי בתחילת אפריל ויש לנו אירועים במאי.

מרינה סולודקין: אבל אני חושבת שאני אפנה למשרד ראש הממשלה בנושא זה, כי אני חושבת שהמתנה האישית היא מאוד חשובה לווטרנים.

מרינה סולודקין: אני אפנה אולי בדקה התשעים ואבדוק אם ניתן לעשות משהו גם בנושא זה.

קולט אביטל: אנחנו פשוט קודם מקבלים מידע על הנושא.

קולט אביטל: כעת ידבר אריה קורת ואחריו מר שוב.

אריה קורת: קודם כל צריך לעשות אבחנה בין מה שיש ובין מה שיהיה.

אריה קורת: אני מדבר קודם כל על מה שיש לפי דברי הסגנית, זה מה שיש וזה מה שיצא לפועל אותם שלושה פרוייקטים בדרך הרשויות, זה האידיש שפיל וזה ההיסעים של עולים לאירועים הממלכתיים ביד ושם בלטרון ובכנסת.

אריה קורת: ברגע שהכספים המיועדים יגיעו למשרד נבנה תבחינים אחידים בשיוויוניות ונחלק אותם לרשויות לצורך תיגבור הפעילות שלהם בנושא של ה 9 במאי.

אריה קורת: ייתרת הכסף נשב ונבנה תוכנית של פעילויות ארציות משלימות.

אריה קורת: חשבנו למשל על קונצרט גאלה לעולים הווטרנים ופעילויות אחרות.

אריה קורת: אבל זה כאמור נצטרך לשבת על התוכנית הסופית כאשר הכסף יגיע למשרד.

קולט אביטל: תודה.

קולט אביטל: מר שוב בבקשה.

ברוך שוב: אני בפעם השנייה פה בישיבה ואני מרגיש קצת זר.

ברוך שוב: מדברים פה כל מיני דברים על ווטרנים, אני לא יודע על מי מדברים.

ברוך שוב: מדברים על נושאים אחרים, כל הזמן מדברים על נושא שחוזר על עצמו שהוא בעצם וטרנים רוסיים.

ברוך שוב: עכשיו אני אציג את עצמי.

ברוך שוב: אני וטרן רוסי.

ברוך שוב: איתרע מזלי שבאתי ב 1945 אחרי לחימה פרטיזנית בגיטאות.

קולט אביטל: מר שוב, הקשבנו גם בפעם שעברה, אנחנו יודעים,

ברוך שוב: מלפני שבוע שבועיים ועד היום שום דבר לא השתנה.

ברוך שוב: עכשיו אני מקבל הזמנה להופיע בכנסת.

ברוך שוב: מופיעים יושב ראש אירגון נכי המלחמה, יושב ראש ברית ותיקי מלחמה, אני מניח שזה אירגונים רוסיים או בכל אופן אנשים שבאו מרוסיה.

ברוך שוב: אני לא רואה פה אף ארגון אחר שלחם כנגד הנאצים ואותנו שאנחנו לחמנו, גם לא מזכירים.

ברוך שוב: אנחנו לא מופיעים בהזמנה ואנחנו צריכים לבוא בתור סטטיסטיים.

ברוך שוב: שנית.

ברוך שוב: מדברים פה על מדליה.

ברוך שוב: המדליה הוצעה על ידי אירגון של נכים.

יורי שטרן: אין שם שם האירגון בכלל.

יורי שטרן: זה כתוב ללוחמים.

ברוך שוב: סליחה, אני יודע מה שאני מדבר.

ברוך שוב: תן לי לגמור.

קולט אביטל: רגע, אתם גם הצעתם מדליה, הוצאתם מדליה?

ברוך שוב: לא, מה פתאום?

קולט אביטל: אז למה אתה בא בטענות אליהם?

ברוך שוב: אני לא בא בטענות אני רק אומר שאת המדליה הזאת יחלק שר הביטחון שלי, והוא שלי כמו שלו.

ברוך שוב: ואם אתם רוצים לחלק מדליות אז תחלקו לכל הלוחמים.

קולט אביטל: זה בדיוק מה שיהיה.

ברוך שוב: אני עד היום רק שומע שיש 100 איש שמוזמנים על ידי משרד הביטחון לתת להם מדליות בכבוד.

ברוך שוב: אני לא שמעתי שפנו אלי אפילו פעם אחת ושאלו אולי יש לכם באירגון אנשים שרוצים לבוא.

ברוך שוב: אולי תבואו עשרה, עשרים איש.

ברוך שוב: מה זה?

ברוך שוב: מאה אלף יהודים נלחמו במחתרות באירופה מול 500,000 מגוייסים בצבא האדום, אז לנו אין כבר מה לומר בזה?

קולט אביטל: תודה רבה.

ברוך שוב: לא גמרתי.

ברוך שוב: עוד מילה אחת.

ברוך שוב: יש בול.

ברוך שוב: הוציאו בול.

ברוך שוב: יש בו שני בולים.

ברוך שוב: אחד למחתרות ואחד לצבא.

ברוך שוב: לא מוצא חן בעיני מישהו שאין שם מספיק הבלטה לחיל הרוסי.

מרינה סולודקין: גם האמריקאים, גם האנגלים גם הצרפתים בגלל שזו הייתה ברית.

מרינה סולודקין: אתה לא זוכר שזו הייתה ברית?

ברוך שוב: אז תוציאו בול חדש, מה זה חשוב.

מרינה סולודקין: לנו זה חשוב לזיכרון ההיסטורי.

ברוך שוב: אני מזכיר לך איפה אנחנו עומדים.

ברוך שוב: אנחנו פה יושבים בישיבה אינטרסנטית וזה לא יכול להיות.

ברוך שוב: הניצחון הוא של כולנו רבותי.

ברוך שוב: שלי כמו של אותו מגוייס במלחמת העולם השנייה.

קולט אביטל: תודה רבה.

קולט אביטל: אני מבקשת מכם.

קולט אביטל: אנחנו נתכנסנו פה למרות שפגרה.

קולט אביטל: אנחנו דואגים לנושא ולא כדי שיהודים יריבו עם יהודים מי יותר שווה.

קולט אביטל: אני מבקשת.

ברוך שוב: תודה רבה.

ברוך שוב: זה התשובה הלא נכונה, אני רב?

קולט אביטל: סליחה.

קולט אביטל: דיברת, הקשבנו לך, אין שום סיבה שהאירגון שלך לא יהיה מיוצג, בשביל זה הוזמנת לכאן היום.

קולט אביטל: בשביל זה הוזמנת לכאן פעם שעברה.

קולט אביטל: אם יש לך בעיות אז ננסה לראות איך פותרים אותן.

קולט אביטל: אם לא הזמינו אותך למשרד הביטחון, אנה בטובך פנה למשרד הביטחון.

קולט אביטל: אין לאף אחד רצון לעשוק אף אחד.

קולט אביטל: אנחנו רוצים פה לכבד את כולם.

קולט אביטל: אין מקום לכל הסיפורים ולכל ההיעלבויות.

קולט אביטל: תשימו את זה בצד ובואו נראה איך כולם יכולים לעבוד ביחד, די.

דוד שכטר: מהתחלה תכננו שנעשה את הנפקת המדליה וכל האירועים כלפי כל המשתתפים במלחמה, כולם בלי יוצא מהכלל.

קולט אביטל: אם יש איזושהי טעות אני מבקשת להוסיף את האירגון.

איתן גינת: אני הוזמנתי כיושב ראש של ותיקי המחתרת היהודית בצרפת בזמן מלחמת העולם.

איתן גינת: אנחנו היינו לוחמים מוכרים היטב באירופה, מיוחדים ביותר עם הצלחות רבות ביותר, גם בהצלת יהודים וגם במובן הצבאי בלחימה.

איתן גינת: אינני מבין את האינפלציה הזו של המדליות.

איתן גינת: אנחנו הגשנו את התיקים שלנו כל אחד למשרד הביטחון לפני מספר שנים וקיבלנו מדליות ממשרד הביטחון כלוחמי המחתרת נגד הנאצים, מדליות יפות.

איתן גינת: אני חושב שצריך לכבד את המדליות האלו ולא להרבות בעוד מדליות.

איתן גינת: זה לא שייך לרוסים ולא לצרפתים אלא לחמנו כיהודים.

איתן גינת: לכן בקשר למדליות אני מבקש לחשוב היטב אם יש מקום להוציא מדליות נוספות.

איתן גינת: אבל אם מאיזשהן סיבות יש עודף כסף ולא יודעים מה לעשות עם הכסף, אם כן רוצים להוציא מדליה נוספת, אדרבה, אז תואילו גם לרשום אותנו, אנחנו לוחמי המחתרת האמיתיים נגד הנאצים.

אברהם כהן: אני רוצה להגיד לך תשובה,

קולט אביטל: מר כהן, אני מבקשת מספיק עם ההפרעות.

איתן גינת: תנו לי לסיים בבקשה.

איתן גינת: אני מדבר כאן על דבר שכמעט כולכם לא מכירים ולא יודעים מה הייתה המחתרת היהודית בצרפת וזה חבל ביותר כי היא הייתה מחתרת נפלאה מבחינת התוצאות.

איתן גינת: יש לי כאן בקשה.

איתן גינת: אנחנו לא ביקשנו תקציבים אף פעם באף חג.

איתן גינת: אנחנו ב 1982 בנינו ביד ושם,

קולט אביטל: מי מתאם את כל הגופים והארגונים האלה?

קולט אביטל: הגוף הציבורי שלך, יורי, לא מתאם בין כל האירגונים?

יורי שטרן: כן, אני הזמנתי אותו.

קולט אביטל: אפשר לסדר שכולם יהיו מיוצגים בפורום?

יורי שטרן: בוודאי.

יורי שטרן: זה מה שאנחנו עושים.

קולט אביטל: תודה.

קולט אביטל: בבקשה לסיים.

איתן גינת: ב 1982 הקמנו ביד ושם את האודיטוריום, האודיטוריום של יד ושם נבנה על ידינו בכספים שלנו.

איתן גינת: ושם כתוב גם כן להנצחת החללים של המחתרת.

איתן גינת: אנחנו אף פעם לא פנינו לאף גוף ולאף מקום בכדי לקבל תקציבים, אבל עכשיו,

קולט אביטל: אני רוצה לשאול אותך.

קולט אביטל: אתה הוזמנת לכאן כי אנחנו רוצים שכל מי שהיה במחתרות ישותף בכל האירועים.

קולט אביטל: אתם שותפים לאירועים, אתם שותפים לכל מה שיקרה כאן.

קולט אביטל: זה מה שחשוב לנו לדעת היום.

איתן גינת: אנחנו כל שנה וגם השנה מקיימים באודיטוריום הזה טכס של הנצחת החללים שלנו וטקס של זיכרון על הניצחון וכו' ואתם מוזמנים כולכם.

איתן גינת: השנה היה המאורע הגדול ביותר.

איתן גינת: קיבלנו הודעה שמאה וחמישים אנשים מצרפת באים באופן מיוחד כדי להשתתף אצלנו.

קולט אביטל: אתם תהיו מיוצגים בעצרת בלטרון?

איתן גינת: אינני יודע.

דוד שכטר: כולם יהיו מיוצגים.

קולט אביטל: סליחה, מישהו צריך לדאוג לזה שכולם יהיו מיוצגים.

איתן גינת: המספר של הוותיקים מצטמצם מיום ליום.

איתן גינת: אבל זו הפעם הראשונה שיש לנו בקשה.

איתן גינת: סוף סוף יצא לאור הספר הזה שמפגיש את הלוחמה של היהודים בצרפת בזמן המלחמה עם השמות וקורות חיים של כ 600 לוחמים.

איתן גינת: היינו כמה אלפים ואלו מה שנשארו בחיים.

איתן גינת: אני חושב שרצוי לתרגם את הספר הזה לעברית בכדי לחלק אותו בין התלמידים.

איתן גינת: רצוי מאוד שהילדים והנכדים שלנו יידעו מה היה בזמן המלחמה, הם לא יודעים.

קולט אביטל: תודה רבה.

איתן גינת: לכן יש לי שאלה אם אפשר להגיש בקשה לתקציב.

איתן גינת: התקציב הדרוש הוא אולי 50 או 100 אלף שקלים בסך הכל.

קולט אביטל: אני חושבת שכן ואני מציעה שתגישו את זה למשרד של השר שרנסקי ואנחנו בהחלט נתמוך בדבר כזה.

קולט אביטל: מר משה טסטה, בבקשה.

משה טסטה: אני רוצה להזכיר שהשואה הייתה בכל אירופה.

משה טסטה: היא הייתה בארצות רבות וכאן חסרים רבים מארצות שונות שלא הוזמנו לכאן.

משה טסטה: אני הגעתי לכאן במקרה.

קולט אביטל: מה זה נקרא במקרה?

משה טסטה: כשנודע לי שמתקיימת כאן ישיבה פניתי וביקשתי להיות מוזמן.

משה טסטה: ישנן ארצות אחרות שלחמו והנציגים אינם כאן.

משה טסטה: לא כולם נמצאים ועובדה שכאן לא נמצאים אירגונים של ארצות הבלקן, הם אינם נוכחים כאן.

משה טסטה: לא מאיטליה, לא מספרד.

משה טסטה: היו שם לוחמים, וכאשר בונים כאן תוכנית והתרגום הוא רק ברוסית.

משה טסטה: כאשר יבואו לכאן לוחמים מארצות אחרות הם רוצים לשמוע תרגום גם בשפות אחרות.

מרינה סולודקין: זה אידיש שפיל.

משה טסטה: לא כולם באידיש שפיל.

משה טסטה: יש יהודים ספרדים.

מרינה סולודקין: אבל הרוב.

משה טסטה: הרוב שהושמד היהודים הספרדים, 98 אחוזים מהקהילות הושמדו וכאן נשארו ניצולים.

משה טסטה: שם אין ניצולים וצריך להזכיר.

משה טסטה: לא רק אידיש הייתה בתוך הגולה.

משה טסטה: הייתה גם לדינו, גם איטלקית.

משה טסטה: אז האידיש שפיל בכל מקום מופיע, אז אני יודע.

משה טסטה: אני יושב ביד ושם ודאגתי ששם באירוע שיהיה בשמיני למאי יהיה גם אידיש וגם לדינו.

משה טסטה: לכן אני חושב.

משה טסטה: אני עדיין לא מבין למה צריך לתת למועצות המקומיות את התקציבים.

משה טסטה: יש אירגונים שיכולים לבצע את הפעילויות האלה פי כמה יותר טוב מאשר המועצות, השאלה היא אם העיריות יתנו את הכסף כתוספת או שזה יילך לאיזה פעולות אחרות שלנו האירגונים חשוב שהעניין הזה יתבצע.

קולט אביטל: בשם איזה אירגון אתה מדבר?

משה טסטה: דור ההמשך של יוצאי מקדוניה ומלבד זאת אני חבר מרכז האירגונים.

קולט אביטל: אין לאף אחד פה רצון חלילה לפגוע באף ארגון, אני חוזרת על זה.

אריה קורת: סליחה ברשותך, צריך לעשות הפרדה בין הפעולות הממלכתיות שבאחריות הוועדה שבראשה עומד השר שרנסקי לבין הפעילות הייחודית של המשרד שנותן לעולים בלבד.

אריה קורת: צריך להבחין בין הדברים.

אריה קורת: עשינו הפרדה ובאנו והצענו את הפרוייקטים שהמשרד כמשרד לעולים החדשים שעלו ב 10 השנים האחרונות.

קולט אביטל: סליחה, אנחנו הבנו את זה אבל יש פה בעיה.

קולט אביטל: אני מבקשת.

קולט אביטל: הזמנו את מרכז הארגונים.

קולט אביטל: חשבנו לתומנו, אני מודה, יכול להיות שאני תמימה, חשבתי שבמרכז הארגונים שמשתתף בתכנון בלטרון, ביד ושם, בכל מקום, כל האירגונים מיוצגים.

קולט אביטל: אם אני טעיתי אני מבקשת שכל מי שהרגיש שהוא לא ברשימה ולא מוזמן, יואילו לעשות לנו רשימה.

קולט אביטל: כי העניין שלנו יש הוא שאף אחד לא ירגיש פה שחס וחלילה הוא לא שותף.

קולט אביטל: כל אחד לחם, והיה רזיסטונס בצרפת והם היו באמת בלתי רגילים, והיה בהולנד, והיה באיטליה והיה במקדוניה וכולם צריכים להיות מיוצגים ושותפים לאירועים הממלכתיים.

קולט אביטל: מה שכל אירגון עושה לבד, זו זכותו.

קולט אביטל: אבל אם אנחנו על ידי זה שהזמנו את מרכז האירגונים לא הזמנו את כולם כי חשבנו שהוא מייצג את כולם, אז אנה, הביאו לנו רשימות, תודיעו לנו בבקשה מי עוד, מי צריך להיות סביב השולחן, אנחנו נשמח לכלול את כולם.

קולט אביטל: טסטה, יש לך עוד בעיה?

משה טסטה: אני מציע להוסיף עוד אדם אחד בתוך הדוברים כדי שהם לא יהיו רק מסוג אחד.

משה טסטה: את יושב ראש ניצולי השואה של יוון.

קולט אביטל: אנחנו נשב ונבדוק.

קולט אביטל: יש לנו בסך הכל שעה ורבע באודיטוריום באותו אירוע.

קולט אביטל: ישנו גם מר שוב שפנה אלינו והסב את תשומת ליבנו שלפני שהגיעו כל הווטרנים מרוסיה היו עוד מאה אלף אנשים בארץ.

קולט אביטל: גם הוא ביקש.

קולט אביטל: ננסה לבדוק מה ניתן לעשות כדי להרחיב את רשימת הדוברים אבל כל אחד יצטרך לדבר פחות, זה הכל.

נח פלוג: פשוט הבהרה.

נח פלוג: כל החברים האלה גם אברהם כהן, גם ברוך שוב, גם טסטה, גם נציגי הניצולים מברית המועצות לשעבר, כולם חברים במרכז האירגונים.

נח פלוג: אני מציע שבכל גוף במרכז האירגונים של ניצולי השואה, שבכל הפעילויות האלה של הגוף הציבורי, ברוך שוב הוא יושב ראש ועדת ההנצחה אצלנו וטסטה הוא יושב ראש ועדת האירגון, ששני החברים האלה ישותפו בכל ההכנות ואז לא יהיו בעיות.

נח פלוג: טסטה מייצג קבוצה של יהודים ספרדים, יוונים ויגוסלבים וזה חשוב מאוד.

קולט אביטל: אתה צודק ואסור לשכוח את זה.

קולט אביטל: תודה רבה נח.

קולט אביטל: מיכאל בבקשה.

משה טסטה: אלה שבנו את המדינה הם לא קיימים,

קולט אביטל: טסטה.

קולט אביטל: שב בשקט.

קולט אביטל: אני אחזור אליך אני מבטיחה.

קולט אביטל: מיכאל גינקר בבקשה.

מיכאל גינקר: שמי מיכאל גינקר ואני יועץ לענייני קליטה במרכז השלטון המקומי.

מיכאל גינקר: מדי שנה הרשויות המקומיות בשיתוף עם ארגוני וטרנים, נכים וכל מיני התאחדויות עולים מקיימים אירועים לציון הניצחון על הנאצים.

מיכאל גינקר: השנה לאור המצוקה התקציבית שיש ברשויות המקומיות ולאור העובדה שיש לנו שנה לא רגילה אלא השנה השישים, ביקשנו תיגבור תקציבי.

מיכאל גינקר: חלוקת התקציב כאן היא עניין מאוד רגיש.

מיכאל גינקר: ביקשנו תוספת של 3 מיליון 750 אלף שקלים.

מיכאל גינקר: החישוב נעשה באופן כללי.

מיכאל גינקר: ההערכה שלנו היא שיש לנו 75 רשויות מהן קיבלנו מידע על תכנון האירועים בצורה מסודרת.

מיכאל גינקר: בממוצע כל רשות מבקשת ממרכז השילטון המקומי כ 50,000 שקלים.

מיכאל גינקר: אני מבקש לרשום בפרוטוקול.

מיכאל גינקר: אנחנו רוצים שהחלוקה תתבצע כמובן דרך משרד הקליטה, אבל הקריטריונים לקביעת רשימת הרשויות יעשו על ידי הוועדה בשיתוף כמובן עם משרד הקליטה ומרכז השילטון המקומי ובהתחשב בדעתם של אירגוני הווטרנים.

קולט אביטל: אני מקווה שלא אעליב אף אחד אבל אנחנו כאן רוצים להיות בטוחים שהכסף הזה באמת יילך לפרוייקטים, שתהיה עליו ביקורת, שהוא לא ייספג בתוך אישזהו חור שחור של תקציבים.

מיכאל גינקר: אני מציע עכשיו לקבוע מנגנון של ביקורת ופיקוח מוגבר על הנושא.

אריה קורת: לכן ההצעה שלנו הייתה שהכספים יעברו במשרד הקליטה.

אריה קורת: אנחנו נפתח תקנה מיוחדת לנושא הזה, יהיו תבחינים אחידים ושיוניים ושקופים בין כל הרשויות.

אריה קורת: יהיה את כל המעקב שלנו, תהליך הביקורת והפיקוח על המשאבים.

קולט אביטל: תודה רבה.

קולט אביטל: האדון רצה לדבר, בבקשה.

מרינה סולודקין: הוא סגן נשיא אירגון הווטרנים.

מרינה סולודקין: הוא ידבר רוסית ויתרגמו אותו.

משה מלקיס: מי שעומד במרכז של כל החגיגות האלה זה הווטרנים ואירגוני הנכים של המלחמה.

משה מלקיס: הם אלה שעצרו את היד של הנאצים.

אברהם כהן: לא רק הם,

קולט אביטל: מר כהן.

קולט אביטל: מי שמפריע עכשיו זה אתה.

קולט אביטל: אני מבקשת לא להפריע.

משה מלקיס: אני רוצה לציין שעם כל הזכויות שיש לווטרנים מבחינת המלחמה הם חיים כאן בארץ מתחת לקו העוני.

משה מלקיס: אני מבקש שהכסף שמשקיעים בחגיגות האלה, שחלקו לפחות יילך לוותיקי המלחמה עצמם, אולי בצורה של תלושים, שזה רעיון שמרינה גם דיברה עליו.

קולט אביטל: יורי, אני מבקשת שתאמר לו לסיים.

משה מלקיס: זה משפט חשוב.

משה מלקיס: כשאני רואה את האנשים שמחטטים באשפה של השוק, אני רואה את ותיקי המלחמה שרעבים לאוכל ולוקחים דברים רקובים שנזרקים בשוק.

קולט אביטל: סליחה, יש עוד 5 אנשים שנרשמו לזכות דיבור, אני מבקשת עכשיו מיושב ראש הרשות בחיפה לדבר בקצרה ואחר כך נשמע מה עושה רשות השידור.

איגור גלידר: שמי איגור גלידר ואני יושב ראש הרשות העירונית לקליטת עלייה בחיפה.

איגור גלידר: עד היום למרות שכבר עשינו בחיפה את כל התכנון לקראת החגיגות של ה 9 במאי, שזה אומר המצעד במרכז העיר, שני אירועים גדולים ומופעים, עזרה ומתנות לווטרנים, למרות זאת אנחנו נמצאים במצוקה כלכלית אדירה, גם בגלל שאין לנו תקציב מיוחד לכך וגם בגלל שעם כל התקציבים פה יש בלגן טוטלי.

איגור גלידר: אנחנו היום ב 10 באפריל,

קולט אביטל: סליחה, אתה בתור רשות מתוקצב גם על ידי העירייה, נכון?

קולט אביטל: אז אם אני מבינה אותך נכון,

איגור גלידר: נכון שאנחנו מתוקצבים גם מעירית חיפה וגם מהמשרד לקליטת עלייה וגם אנחנו מתוקצבים מקרנות שאנחנו מגייסים כספים מכל החברים.

איגור גלידר: שימו לב היום אנחנו ב 10 לאפריל.

איגור גלידר: כל הספקים שאנחנו צריכים לסגור, כל התכנונים עד היום, אנחנו לא יודעים את הגבולות של הכסף, אנחנו לא יכולים להתקשר בכל מיני חוזים עד שתקימו את התבחינים שלכם, עד שאנחנו נאשר את התוכניות.

איגור גלידר: בואו נקבע יעדים.

איגור גלידר: אני יושב שם בחיפה בניסיון לסגור דברים, אני צריך לסגור הכל בזמן.

קולט אביטל: אתה צודק, תודה רבה.

קולט אביטל: כדי להתקדם, יורי, מה שאני מציעה, הממשלה קיבלה החלטה.

קולט אביטל: אנחנו יודעים ש 3 מיליון 750,000 שקלים הולכים לעיריות.

קולט אביטל: כמה זמן ייקח לכם לשבת לגמור ולהודיע לרשויות המקומיות כמה כל אחת מקבלת?

קולט אביטל: כמה זמן זה יקח לכם?

אריה קורת: מסתבר שזה לא 3 מיליון.

אריה קורת: מסתבר שזה 3 מיליון באמצעות הוועדה וזה עוד 2 מיליון באמצעות ההסכם הקואליציוני, אז אנחנו מדברים כבר על 5 מיליון.

יגאל יאסינוב: תחלקו קודם מה שיש לוועדה.

אריה קורת: תן לי לסיים.

אריה קורת: ראשית זה הרבה כסף.

אריה קורת: אנחנו צריכים לומר שהחגיגות לא חייבות להתחיל ולהסתיים עד ה 9 במאי.

אריה קורת: אפשר גם להמשיך את הפעילויות לאחר כך.

קולט אביטל: אבל יש אנשים שתכננו אירועים ל 9 במאי.

אריה קורת: אבל אי אפשר שכל הפעילויות תהיינה ב 9 במאי.

קולט אביטל: אין שום סיבה להתחיל עכשיו לתת לי סיבות,

אריה קורת: סליחה, שאלת אותי שאלה ואני עונה.

אריה קורת: כל עוד הכסף אינו בתקציב המשרד, אנחנו לא נתחיל ולא נוציא התחייבויות לרשויות.

אריה קורת: בשלב ראשון אנחנו רק מדברים על סיכומים בעל פה.

אריה קורת: כל עוד התקציבים האלה, אם זה 5 מיליון או זה 3 מיליון, לא יופיעו בספר התקציב של המשרד, כלומר שיאושרו על ידי ועדת הכספים, אני מנוע מלהודיע לרשויות או להוציא איזושהי התחייבות בכתב בנושא הזה.

קולט אביטל: אוקי, זאת הייתה תשובה, תסלח לי, פקידותית.

אריה קורת: מה לעשות?

אריה קורת: אני פקיד ואני לא מתנצל על כך שאני פקיד.

קולט אביטל: אני מבקשת ממך, אני הקשבתי לך, אל תפסיק אותי.

אריה קורת: את נוזפת בי,

קולט אביטל: אני לא נוזפת, תן לי לסיים,

אריה קורת: את אומרת פקיד במובן שלילי ואני לא מוכן לקבל את זה.

קולט אביטל: אני חוזרת על מה שאמרתי ואני מבקשת ממך, הפיוזים של כולם קצרים פה היום.

קולט אביטל: זאת תשובה פקידותית.

קולט אביטל: אני מבקשת, בהנחה שיש לכם, זה רשום פה,

אריה קורת: אני לא יודע אם זה 3 מיליון או 5 מיליון שקלים.

קולט אביטל: אתה מוכן שנייה אחת לשתוק ולתת למישהו אחר לסיים משפט, אני מבקשת ממך, אני הקשבתי לך.

קולט אביטל: הצעתי אליך, כתוב על הנייר, 3 מיליון, 750,000 שקלים.

קולט אביטל: אפשר בינתיים להתקדם ולעשות עבודת מטה אפילו אם היא היפותטית?

קולט אביטל: תוכנית עבודה על מנת להתקדם כך שברגע שיגיע הכסף אתה תוכל באותו היום להודיע לו כמה הוא מקבל או שצריך על זה להעביר החלטת ממשלה?

אריה קורת: אין בעיה.

קולט אביטל: אוקי, אז אנחנו יודעים עכשיו היפותטית שיש 3 מיליון 750,000 שקלים, אנחנו לא יודעים על כסף נוסף.

קולט אביטל: צא מתוך הנחה שזה הכסף, תתחילו בטובכם לעשות איזושהי עבודת מטה כדי שלא נחכה עד שנדע סופית, כי יש אנשים שמתכננים דברים,

אריה קורת: תוך שבוע יש לנו מענה כמה כל רשות תקבל מתוך ה 3.7 מיליון.

קולט אביטל: יפה.

קולט אביטל: זה כל מה שרציתי לשמוע.

קולט אביטל: תודה רבה, כל הכבוד, עכשיו נשמע את רשות השידור, מה אתם מתכוונים לעשות.

מיכאל מירו: לי קוראים מיכאל מירו למי שלא מכיר, אני מנהל את רשת ב', אני בא בשמו של יוני בן מנחם מנהל קול ישראל וכמובן בשם יוסף בראל מנכ"ל הרשות.

מיכאל מירו: אנחנו ברשת ב' של כל ישראל עוסקים בנושא ה 60 שנה לניצחון על גרמניה הנאצית כבר מתחילת השנה.

מיכאל מירו: קולט קיבלה ממני פירוט מה עשינו מתחילת השנה, כי הנושא הזה הוא בנפשנו וזה התפקיד שלנו כרדיו, ככלי ציבורי.

מיכאל מירו: לפני זמן לא רב יורי שטרן בא לישיבה אצל המנכ"ל בנוכחות מנהלי הטלביזיה והרדיו, ושם סוכם כמובן על היקף שיתוף הפעולה בנושא הזה.

מיכאל מירו: גם הטלביזיה תשנס מותניים ותעשה תוכניות מיוחדות.

מיכאל מירו: יורי גם התחייב לספק חומרים ותחקירים בנושא הזה.

מיכאל מירו: יכול להיות שפה, אני לא יודע, אולי נצטרך תקציבים או דברים כאלה, אבל מה שאני יכול להגיד לכם זה שאנחנו מתכננים המשך טיפול בנושא, תוכניות מיוחדות.

מיכאל מירו: ולאור מה שאני שומע, אני ידעתי על הויכוחים בין האירגונים, שכל אחד מרגיש שהוא לא מיוצג, אני מתחייב פה מעל הבמה הזאת בצורה נחרצת לחלוטין, שלא יהיה ארגון אחד שלא ייוצג אצלנו.

מיכאל מירו: מה שאני מבקש שאם זה יבוא דרך יורי או דרך האירגונים שלכם, כל מי שרוצה ייצוג פשוט שיפנה אלינו.

מיכאל מירו: אנחנו עושים כל כך הרבה תוכניות על הנושא הזה, אין שום בעיה לשלב אתכם, ואני יודע כמה זה חשוב להבהיר את זה.

מיכאל מירו: אמר קודם אחד מלוחמי המחתרות, אינני יודע מה שמך, שלא מצליחים להעביר את המסר, אני מבטיח לך שאתה תעביר את זה ברדיו ברשת ב' של קול ישראל בפריים טיים, הנושא הזה הוא מאוד חשוב, אתה צודק וזאת גם המשימה שלנו ואנחנו נעשה את זה.

מיכאל מירו: רק כדי שתדעו עוד משפט אחד, כבר מה 9 באפריל מדי יום אנחנו נותנים אייטם ביומן חוץ לאזכר את ה 60 שנה ונמשיך לעשות את זה, וכמו שאני אומר, תזכרו ותעבירו את זה בין החברים, אנחנו רוצים להעביר את המסר.

מרינה סולודקין: שמענו וזה נשמע מצוין.

קולט אביטל: מר אלשנסקי ואחריו מר שוב.

מיכאל אלשנסקי: אני חבר מועצת עיריית ראשון לציון וגם יו"ר אירגון יוצאי בלה רוסיה, רוסיה הלבנה.

מיכאל אלשנסקי: בקשר לכסף לרשויות, אני מפחד שזה ייעלם בתוך התקציב או אצל ראש העיר.

מיכאל אלשנסקי: אני רוצה לשאול מה הפיקוח?

מיכאל אלשנסקי: היום יש לנו 60,000 שקלים לחגיגות.

מיכאל אלשנסקי: ראש העיר יכול להגיד, קיבלתם 60, את ה 50 שאתם מקבלים בנוסף, אני לוקח.

מיכאל אלשנסקי: יש לי חשש בנושא הזה.

קולט אביטל: מר שוב בבקשה.

ברוך שוב: אני קודם כל מבקש סליחה מיושבת הראש על שהרמתי את קולי.

ברוך שוב: אני לא התכוונתי אבל גם טעיתי, כי הסתבר לי תוך כדי הישיבה הזאת שיש 2 גופים, גוף אחד זו הוועדה, הגוף השני הוא הגוף שתכנן את כל הדברים, לשם צריך הייתי להעביר את התלונות לכן אני מבקש סליחה.

ברוך שוב: להבא אני אצטרך לעבוד איתם.

ברוך שוב: שם תכננו את המדליות, שם תכננו את הבולים, אז סליחה.

קולט אביטל: יש לנו מייד ישיבה נוספת ותיכף אעביר את רשות הדיבור לחבר הכנסת יורי שטרן.

קולט אביטל: אני רוצה שנתקדם בשלושה דברים.

קולט אביטל: ראשית, אנחנו כוועדה, ואני מקווה שחברי יסכימו לזה, היינו מבקשים לפנות שוב לשר שרנסקי ולממשלה לשקול מחדש את הקצאת המשאבים, כי מצד אחד חשוב מאוד להקצות את המשאבים לאירועים עצמם.

קולט אביטל: מצד שני, נראה לנו מיותר להוציא כספים מיותרים על עוד פעם מדליות ואולי עוד פעם בולים.

קולט אביטל: לעומת דברים שכבר ישנם ותוכננו.

קולט אביטל: דיבר פה אדם ואמר דבר שכולנו מתחמקים ממנו והוא, שיש וטרנים שאין להם מה לאכול.

קולט אביטל: אז אולי במקום להוציא 2 מיליון, ולבזבז 2 מיליון על עוד מדליה אחת, אולי אפשר מתוך ה 2 מיליון האלה, להקצות איזושהי קרן ואולי אפילו מרינה, במקום מתנה, להקצות איזושהי קרן, שבהזדמנות הזאת של ה 60 שנה.

מרינה סולודקין: אולי בנוסף,

קולט אביטל: אולי במקום המדליות או במקום כסף מיותר, נדמה לי שאם אפשר היה לכסות את המדליות שנעשו ולדאוג שהן יגיעו לכולם ושהמיליון המיותר הזה שנשאר אחרי שמשלמים להם, אם אפשר גם לעשות איזושהי קרן שתיתן מענה לנזקקים, מה טוב.

קולט אביטל: זה אחד הדברים שהיינו רוצים לצאת מפה.

קולט אביטל: דבר שני.

קולט אביטל: אני מבקשת בכל לשון של בקשה.

קולט אביטל: אני לא הוועדה הציבורית.

קולט אביטל: יורי שטרן הקים ועדה ציבורית וכל מי שעבד על העניין הזה יבורך, אבל לא יכול להיות מצב שכשאנחנו באים לעשות משהו שצריך לשמח את ליבם ולהביע הערכה למה שאנשים עשו במלחמת העולם השנייה, בגבורה, בהתנגדות, חלק ירגישו שהם מיוצגים וחלק ירגישו שהם לא מיוצגים, אין שום סיבה שבעולם.

קולט אביטל: אז אני מבקשת לתקן את המעוות הזה.

קולט אביטל: אני מבקשת שאנחנו פה בוועדה נקבל את הרשימה של כל האירגונים וננסה לעשות איזשהו סדר לראות שכולם יש להם יד באירועים עצמם.

איתן גינת: מה עם משרד הביטחון?

איתן גינת: האם זה לא תפקיד של משרד הביטחון לעשות את הרשימה של הווטרנים, זאת הייתה לחימה, הם היו חיילים.

קולט אביטל: לא, אני לא חושבת, יש מרכז אירגונים, זה לא תפקידו של משרד הביטחון.

קולט אביטל: גם לנו מותר פה לנסות לקבל רשימה של כולם ולדאוג כוועדה שכולם מיוצגים, זה גם תפקידנו.

קולט אביטל: דבר אחרון אני מאוד מבקשת, אני לא צריכה לקבל את הרשימה אבל אני מבקשת שתוך שבוע נקבל לפחות מידע שסיכמתם ביניכם לפחות היפותטית, בהנחה שהכסף הזה עובר, כמה כל עירייה מקבלת כדי שכל עירייה תדע כיצד לכוון את צעדיה.

קולט אביטל: אני מבקשת את זה, זאת הגישה, לזאת הכוונה.

קולט אביטל: דבר אחרון, אני באמת רוצה להודות לרשות השידור גם על מה שהם הולכים לעשות וגם על הכוונה לכלול את כולם, חבר הכנסת שטרן בבקשה.

יורי שטרן: קודם כל לגבי האירגונים כי זה גרם פה להרבה מאוד מתח.

יורי שטרן: אני פניתי למועצת אירגוני העולים, זו הכתובת שלי, וביקשתי מכל אירגון עולים לתת לי את איש הקשר שלו.

יורי שטרן: כולל עולי בולגריה, רומניה וכו'.

יורי שטרן: כולם ישבו בישיבה.

יורי שטרן: רק אירגון עולי צרפת שלח לי רשימה ולכן אתם הוזמנתם.

יורי שטרן: כל האחרים בינתיים לא אמרו מי מרכז אצלם את הנושא הזה של ותיקי מלחמה.

קולט אביטל: יורי, אני לא בטוחה שזה צריך לעבור רק דרך אירגוני עולים, לא כולם עולים, הנה הם לא עולים.

יורי שטרן: ארגוני עולים זה כולל ותיקים.

יורי שטרן: מרכז ניצולי שואה זה ניצולי שואה.

מיכאל מירו: יורי, אני גם אעזור לך בזה.

מיכאל מירו: יכול להיות שאנחנו נעשה פנייה גם דרך הרדיו.

יורי שטרן: אני פשוט אומר שלא לכולם הגעתי ואלה המגבלות.

יורי שטרן: אבל מה שאנחנו צריכים לעשות כעת זה שמארגני האירועים הממלכתיים שזה העצרת בלטרון והעצרת ביד ושם, ידאגו שכולם יהיו שם, כמה שיותר מוזמנים.

יורי שטרן: אני לא רואה כרגע מערכת אחרת חוץ מאירגוני העולים כי זה כולל את העולים הוותיקים ביותר וכולל עולים בלקנים, כל המדינות מיוצגות שם.

קולט אביטל: אני גם מבקשת.

קולט אביטל: כיוון שיהיה לנו אירוע שלנו בכנסת, ב 17 במאי, אני רוצה לקבל את הרשימות כדי להזמין את כל הארגונים שלא יצא שמישהו חלילה לא הוזמן.

יורי שטרן: אני אעשה סיבוב נוסף.

יורי שטרן: דבר שני.

יורי שטרן: היה מופע מאוד מרשים ב 31 למרץ בחיפה של להקות הווטרנים הרוסים.

יורי שטרן: אני מתנצל מראש.

יורי שטרן: מבחינת משרד הקליטה, הם מתכננים מראש ב 17 למאי, שזה במקרה אותו ערב של האירוע פה בכנסת, וזה אמור להיות באשדוד.

יורי שטרן: אני מבקש ממשרד הקליטה למצוא דרך לתמוך במופע הזה כי זה באמת הטוב ביותר ממה שאפשר לעשות לפחות בתקופה כה קצרה וזה דבר שהוא כבר בתכנון.

יורי שטרן: דבר שלישי.

יורי שטרן: ביקשנו בהצעה התקציבית שהגשנו בזמנו לממשלה וגם למשרד האוצר, ביקשנו הקצבות לארגוני הווטרנים.

יורי שטרן: זה חלק מהעניין, וגם למוזיאון הגבורה בחדרה שזה דבר ייחודי.

יורי שטרן: זה נעלם בכלל מכל התוכניות ואני מבקש להחזיר את זה או באמצעות משרד הקליטה או דרך אותו חיסכון בתקציב שאולי ייווצר כתוצאה מהשינויים שאנחנו מבקשים לכלול.

יורי שטרן: מה שעשה מרכז השלטון המקומי בהכנות האלה אלו המון דברים מתוכננים ואני מבקש ממשרד הקליטה להיות באמת ביחד איתם ולא לחלק את הכל מחדש לפי קריטריונים שזה עתה הומצאו.

איתן גינת: אני אלמד אתכם דבר שאף אחד מכם לא ידע.

איתן גינת: דבר עצום על הפשיזם.

איתן גינת: בזמן מלחמת העולם השנייה היה שיתוף פעולה עם שתי אומות באירופה שהם פשיסטים, אנחנו עבדנו יד ביד עם האיטלקים,

קולט אביטל: אני מאוד מצטערת אנחנו חייבים לסיים נשמע את זה בפעם הבאה.

יגאל יאסינוב: אני לא אחזור על הנאמר.

יגאל יאסינוב: אני רק רוצה לבקש מהשר שרנסקי דבר אחד.

יגאל יאסינוב: קודם כל לא לשכוח שזה לא רק שישים שנה ולא רק וטרנים.

יגאל יאסינוב: אלה שהיו גם בצבא כלשהו, או פרטיזנים או מחתרות, גם הם חלק מהאנשים שצריכים לקבל את תשומת הלב.

יגאל יאסינוב: גם ניצולי השואה, גם נכים, וכל דור המלחמה.

יגאל יאסינוב: אנחנו בין אותם כספים שקיבלנו ביקשנו ממשרד הקליטה עוד 3 מיליון שקלים שהכסף הזה מיועד לדור המלחמה, לאנשים האלה.

יגאל יאסינוב: זה אולי יהיה מענה לאותו כסף שצריך להגיע לעזרה לאנשים.

יגאל יאסינוב: איננו יכולים להעביר את זה לאירגונים, זה הסכם ממשלתי.

יגאל יאסינוב: אנחנו יכולנו להעביר את זה ומה שעשינו זה שהעברנו את זה למשרד הקליטה והוא יעביר את זה לאן שזה נחוץ.

יגאל יאסינוב: ומשפט אחרון, אני פונה לכל האירגונים.

יגאל יאסינוב: אני חושב שהדבר החשוב שאתם צריכים לעשות היום ב 60 שנה לניצחון זה לבוא למדינה ולממשלה ביחד, ולשנות את כל מה שמתוכנן בצורה כזאת שזה יהיה מקובל על כל הניצולים והווטרנים כי אם תימשך המלחמה בין האירגונים זה לא יביא לשלום ולא יביא לחגיגה.

קולט אביטל: תודה רבה.